tartuNLP/wikipedia-smugri-20251201 huggingface dataset:
Irwin Bazelon

Irwin Allen Bazelon (4. kesäkuuta 1922 Evanston, Illinois – 2. elokuuta 1995 Manhattan, New York, New York) oli yhdysvaltalainen säveltäjä ja kapellimestari.
Bazelon aloitti musiikkiuransa säveltämällä ja soittamalla pianoa big bandissa Chicagossa. Hän oli 1940-luvun lopussa ensisijaisesti kiinnostunut jazzista, mutta Chicagon sinfoniaorkesterin konsertti innoitti hänet opiskelemaan sinfonista musiikkia. Bazelon sai sävellyksessä kandidaatin ja maisterin arvonsa DePaulin yliopistossa, jossa häntä opetti Leo Stein. Hän jatkoi opintojaan Paul Hindemithin johdolla Yalen yliopistossa ja Darius Milhaudin johdolla Mills Collegessa Oaklandissa. Vuonna 1948 hän muutti New Yorkiin, jossa työskenteli rautateiden varauksia hoitavana virkailijana kuuden vuoden ajan ennen musiikkiin liittyneen työpaikan saamista animaatiostudio United Productions of Americasta.
Bazelon sävelsi varhaisella urallaan musiikkia dokumentteihin, televisiodraamoihin ja piirrettyihin, kaupallisia jinglejä sekä NBC Newsin 1960-luvulla käyttämän teemamusiikin. Hän teki myös musiikkia American Shakespeare Theatren esityksiin Stratfordissa Connecticutissa. 1970-luvun puolestavälistä lähtien hän omistautui lähes täysin sinfonisten töiden ja kamarimusiikin luomiselle. Hän kirjoitti aiemmasta, kevyemmästä urastaan teoksen "Knowing the Score: Notes on Film Music" (1975), jossa käsitteli myös työn varjopuolia.
Bazelonin konserttiteoksiin kuuluu yhdeksän valmistunutta sinfoniaa. Kesken jäi Hart Cranen kirjoitusten innoittama kuorosinfonia. Bazelon käytti ja yhdisteli monia erilaisia tekniikoita, kuten kaksitoistasäveljärjestelmää ja jazzvaikutteita. Hänen teoksensa tunnetaan muun muassa rytmisestä kompleksisuudestaan. Näennäisiin ristiriitoihin hän turvautui usein, esimerkiksi teoksen "Quiet Piece of a Violent Time" nimessä. Hän oli innokas raviurheilun harrastaja; hänen tähän liittyviä sävellyksiään ovat ravihevosen mukaan nimetty "Sunday Silence" ja Kentucky Derbyn pitopaikan mukaan nimetty "Churchill Downs". Bazelonin teoksia ovat levytettyinä julkaisseet Composers Recordings ja Albany Records. Bazelon johti omien teostensa esityksiä useiden orkesterien, kuten Detroitin sinfoniaorkesterin ja Yhdysvaltain kansallisorkesterin kanssa. Hän toimi myös vierailevana kapellimestarina lukuisissa oppilaitoksissa. Hän sai vuonna 1983 Koussevitzky-palkinnon musiikillisista ansioistaan.
Bazelon kuoli sydänleikkauksen jälkeisiin komplikaatioihin. Hän oli naimisissa Cecile Gray Bazelonin kanssa.
Eteläandienkolibri

Eteläandienkolibri ("Oreotrochilus leucopleurus") on kolibreihin kuuluva lintulaji. Lajia tavataan Etelä-Amerikasta Andien eteläosista.
Koko ja ulkonäkö.
Eteläandienkolibri on kolibriksi suurehko ja voi kasvaa 11–15 cm pitkäksi. Sukupuolet eroavat toisistaan ulkonäöltään. Eteläandienkolibrikoiraan selkä, pää ja siivet ovat väriltään ruskehtavan vihreät. Kurkku on kiiltävän vihreä ja siinä on musta ja tummansininen reunus. Vatsa on väriltään valkoinen ja keskivatsassa on hyvin tummansininen juova. Pyrstö on musta lukuun ottamatta uloimpia valkoisia höyheniä ja pyrstön alapuolta. Eteläandienkolibrinaaras on värityksentään pääosin vihertävän ruskea. Kurkku on täplikäs ja vatsa on harmaa. Alapyrstö on valkoinen ja siinä on musta juova. Lajin nokka on pitkä, musta ja alaspäinkaartunut.
Levinneisyys ja elinympäristö.
Eteläandienkolibria tavataan alueelta, joka ulottuu Bolivian eteläisimmistä osista Argentiinaan ja Chileen. Laji elää Andeilla kivikkoisilla, ruohikkoisilla ja pensaikkoisilla alueilla tyypillisimmin 1 200–4 000 metrin korkeudessa. Linnun ravintoa on pääasiallisesti kukkien mesi. Eteläandienkolibrin pesimäkausi kestää marraskuulta joulukuulle. Laji rakentaa suuren kuppimaisen pesän kallionkielekkeen alle ja kiinnittää pesän seinämään sylkensä avulla.
Juha Lavapuro

Juha Lavapuro (s. 29. helmikuuta 1968 Nokia) on suomalainen tuomari ja oikeustieteilijä. Hän toimii nykyään korkeimman hallinto-oikeuden oikeusneuvoksena ja vuodesta 2025 alkaen Euroopan ihmisoikeustuomioistuimen tuomarina. Aiemmin hän on toiminut akateemisissa tehtävissä muun muassa Turun yliopiston julkisoikeuden professorina.
Elämä ja ura.
Lavapuro suoritti oikeustieteen kandidaatin tutkinnon Turun yliopistossa vuonna 1994 ja Master of Laws -tutkinnon New Yorkin yliopistossa vuonna 1999. Hän väitteli oikeustieteen tohtoriksi Turun yliopistossa vuonna 2011.
Lavapuro työskenteli Turun yliopiston hallinto- ja finanssioikeuden assistenttina vuosina 2002–2008, Tampereen yliopiston julkisoikeuden apulaisprofessorina vuosina 2014–2015 sekä Turun yliopiston oikeustieteen professorina vuosina 2016–2017 ja julkisoikeuden professorin vuodesta 2018 alkaen. Vuonna 2013 hänestä tuli Helsingin yliopiston ja Turun yliopiston valtiosääntöoikeuden dosentti. Lavapuron julkaisutoiminta on keskittynyt perus- ja ihmisoikeuksiin ja lakien perustuslainmukaisuuden valvontaan. Hän toimi Oikeus-lehden päätoimittajana vuosina 2011–2012 ja perusti yhdessä Tuomas Ojasen ja Martin Scheinin kanssa Perustuslakiblogin, jonka toimittajana hän toimi Ojasen kanssa vuoteen 2019 asti. Lavapuro on myös toiminut yhdenvertaisuus- ja tasa-arvolautakunnan jäsenenä vuodesta 2015 alkaen ja EU:n perusoikeusviraston asiantuntijoiden verkoston (FRANET) Suomen ryhmän asiantuntijajäsenenä.
Lavapuro nimitettiin korkeimman hallinto-oikeuden määräaikaiseksi jäseneksi vuonna 2020 ja vakinaiseksi jäseneksi vuonna 2021. Hänet nimitettiin kesäkuussa 2024 Euroopan ihmisoikeustuomioistuimen jäseneksi 1. tammikuuta 2025 alkaen.
Lavapuro on ollut yksi eduskunnan perustuslakivaliokunnan eniten käyttämiä asiantuntijoita. Perustuslakiasiantuntijana hän on ollut julkisuudessa esillä esimerkiksi tiedustelulakien käsittelyn ja sote-uudistuksen yhteydessä. Lavapuro on puoltanut mahdollisuutta kieltää rasistisia järjestöjä ja vaatinut rikoslain rasismirikosten selkeyttämistä. Hän on pitänyt Suomen perus- ja ihmisoikeusjärjestelmälle uhkana sitä, että populistinen puolue saisi eduskunnassa enemmistön, jolloin puolue saisi myös perustuslakivaliokunnan hallintaansa. Kansanedustaja Ben Zyskowicz on arvostellut Lavapuroa perustuslain tulkitsemisesta tavalla, joka kaventaa eduskunnan lainsäädäntövaltaa ja sotkeutuu politiikkaan.
Jällivaaran seurakunta

Jällivaaran seurakunta () on Luulajan hiippakuntaan ja Pohjois-Norrbottenin rovastikuntaan kuuluva Ruotsin kirkon seurakunta, joka toimii Jällivaaran kunnassa Jällivaaran, Hakkasen ja Nilivaaran piirien alueella.
Sulkapallo kesäolympialaisissa 2020 – miesten kaksinpeli

Miesten sulkapallon kaksinpeli Tokion 2020 kesäolympialaisissa pelataan 24. heinäkuuta – 2. elokuuta Musashino Forest Sports Plazallaa. Turnaukseen osallistuu vähintään 38 urheilijaa.
Karsinnat.
Olympialaisiin pääsee vähintään 38 urheilijaa. Isäntämaa Japanille on varattu vähintään yksi paikka. 34 urheilijaa valitaan BWF:n rankingin perusteella. Jos yhdellä maalla on 16. parhaan joukossa vähintään kaksi urheilijaa, saa maa ilmoittaa olympialaisiin kaksi urheilijaa. 16. parhaan jälkeen olevat maat saavat yhden maapaikan. Tämän jälkeen maanosat, jotka ei ole edustettuna olympialaisissa, saavat rankingin perusteella ylimääräisen paikan olympialaisiin. Yksittäinen maa ei kuitenkaan saa saada tätä kautta enempää kuin kaksi pelaajaa tai paria olympialaisiin. Näiden lisäksi olympiaturnaukseen kutsutaan kolme urheilijaa. Jos yksittäinen urheilija saa paikan sekä kaksin- että nelinpeliin, valitaan tällöin kaksinpeliin ylimääräinen urheilija, jotta olympialaisiin pääsee vähintään 86 urheilijaa.
Turnaus.
Urheilijat jaetaan kolmen tai neljän urheilijan lohkoihin, joissa he pelaavat ottelun muita lohkon pelaajia vastaan. Lohkojen voittajat pääsevät neljännesvälieriin.
Lohkovaihe.
Kaaviot arvottiin 8. heinäkuuta 2021.
Sulkapallo kesäolympialaisissa 2020 – naisten kaksinpeli

Naisten sulkapallon kaksinpeli Tokion 2020 kesäolympialaisissa pelataan 24. heinäkuuta – 1. elokuuta Musashino Forest Sports Plazalla. Turnaukseen osallistuu vähintään 38 urheilijaa.
Karsinnat.
Olympialaisiin pääsee vähintään 38 urheilijaa. Isäntämaa Japanille on varattu vähintään yksi paikka. 34 urheilijaa valitaan BWF:n rankingin perusteella. Jos yhdellä maalla on 16. parhaan joukossa vähintään kaksi urheilijaa, saa maa ilmoittaa olympialaisiin kaksi urheilijaa. 16. parhaan jälkeen olevat maat saavat yhden maapaikan. Tämän jälkeen maanosat, jotka ei ole edustettuna olympialaisissa, saavat rankingin perusteella ylimääräisen paikan olympialaisiin. Yksittäinen maa ei kuitenkaan saa saada tätä kautta enempää kuin kaksi pelaajaa tai paria olympialaisiin. Näiden lisäksi olympiaturnaukseen kutsutaan kolme urheilijaa. Jos yksittäinen urheilija saa paikan sekä kaksin- että nelinpeliin, valitaan tällöin kaksinpeliin ylimääräinen urheilija, jotta olympialaisiin pääsee vähintään 86 urheilijaa.
Turnaus.
Urheilijat jaetaan kolmen tai neljän urheilijan lohkoihin, joissa he pelaavat ottelun muita lohkon pelaajia vastaan. Lohkojen voittajat pääsevät neljännesvälieriin.
Stelvio (juusto)

Stelvio tai Stilfser on italialainen Etelä-Tirolin alueelta peräisin oleva lehmänmaitojuusto.
Stelvio on saanut nimensä Italian Etelä-Tirolissa sijaitsevan Stelvion kunnan mukaan. Juustoa kutsutaan myös kunnan saksankielisen nimen Stilfs mukaan Stilfseriksi. Juuston tuotantoalue kattaa Venostan, Burgraviaton, Salto­-Sciliarin, Pusterian ja Isarcon laaksot, sekä Bolzanon kunnan alueen.
Juuston nykyisellä tuotantoalueella on valmistettu juustoa jo pitkään. Osa paikallisista maksoi veronsa juustona jo 1200-luvulla. Nimellä "Stelvio" juustoa alettiin valmistaa kuitenkin vasta vuonna 1914 Stelviossa sijainneella meijerillä. Juustolla on ollut Euroopan unionin nimisuojajärjestelmän mukainen suojattu alkuperänimitys vuodesta 2007 lähtien.
Stelvio-juuston valmistamiseen voidaan käyttää täysmaitoa tai osittain kuorittua maitoa. Käytettävä maito pastöroidaan ja siihen lisätään hapate. Juustomassa alkaa muodostua juoksutteen lisäämisen jälkeen. Juustomassa pilkotaan, kuumennetaan 36–40 °C lämpötilaan ja lopuksi puristetaan. Työvaiheiden jälkeen juusto kypsyy vähintään 60 päivää, jonka aikana juustoja valellaan suolaliuoksella. Liuos sisältää "Arthobacterium" ja "Brevibacterium"-bakteerikantoja.
Bakteerit ja lopulta myös home antavat ajan kanssa juuston kuorelle punertavan värin ja juustolle ominaisen maun. Juuston sisältö on vaalean keltaista. Valmiit juustot ovat painoltaan 8-10 kiloa. Juustoa käytetään tavallisena pöytäjuustona, tai esimerkiksi paikallisten ruokalajien ainesosana.
Malmivaaran seurakunta

Malmivaaran seurakunta () on Luulajan hiippakuntaan ja Pohjois-Norrbottenin rovastikuntaan kuuluva Ruotsin kirkon seurakunta, joka toimii Jällivaaran kunnassa Malmivaaran piirin alueella.
Inkeroisten jäähalli

 
Inkeroisten jäähalli on Kouvolan Inkeroisissa, Kalajan asuinalueella sijaitseva jäähalli. Se on sininen puurunkorakenteinen halli, joka valmistui vuonna 1998. Hallin omistaa nykyisin Kouvolan kaupunki, mutta ennen vuoden 2009 kuntaliitosta halli kuului Anjalankosken kaupunkiin ja sen omisti yksityinen Anjalankosken Jäähalli Oy.
Jäähalli sijaitsee Inkeroisten liikekeskustan eteläpuolella Marintien varrella lähellä Kymijoen rantaa Kalajan alueella. Hallin lähellä sijaitsee Inkeroisten yhteiskoulu, väistötiloissa toimiva Anjalan koulu, Inkeroisten uimahalli ja Inkeroisten keskustan palvelut. 
Hallissa pelaa ja harjoittelee mm. anjalankoskelainen jääkiekkojoukkue AaKoo ja Kouvolan KooKoo sekä KooKoo Jäätaiturit. Halli on Kuusankosken jäähallin kanssa Kouvolan uusimpien jäähallien joukossa. Inkeroisten Jäähalli sai marraskuussa 2025 pehmustetut istuimet. Kouvolan Lumon areenan entiset punaiset istuimet saatiin talkoovoimilla Inkeroisten jäähalliin, tämän myötä Inkeroisten jäähallissa on marraskuusta 2025 lähtien 122- pehmustettua istuinpaikkaa, jäähallin kokonais yleisökapasiteetti on noin 500 ihmistä.
Hallin historia.
Halli rakennettiin kattamalla 1980-luvun puolivälin paikkeilla valmistunut tekojää. Tämän ”rättihallin” avajaisotteluna 3.10.1992 oli Anjalankosken Kiekko – Porvoon Hockey Team , jonka kotijoukkue voitti 11-5.
Uusi halli valmistui samalle paikalle 1998 ja vanha ”rättihalli” siirrettiin Pelloon, jossa se on ulkojään suojana sateilta ja tuulelta.
Hallin eteläpäätyyn rakennettiin 2000-luvun puolivälin paikkeilla erilliset pukuhuone-saunatilat sekä niiden yläpuolelle toiseen kerrokseen kahvio. Pohjoispäädyssä oleva alkuperäisen tekojään huolto- ja pukuhuonetilat on osana nykyistä hallia
Halli on muun muassa vuonna 1989 perustetun Anjalankosken Kiekon kotikenttä. AaKoo pelasi syksystä 1993 kevääseen 1999 kuusi kautta II-divisioonassa, jonka jälkeen neljä kautta Suomi-sarjassa. Joukkueessa pelasi useampia ulkomaalaisvahvistuksia ja myös SM-liigatasolla pelanneita kotimaisia kiekkoilijoita. AaKoon edustusjoukkueen toiminta jäi tauolle keväällä 2003 ja jatkuen taas syksystä 2010 III-divisioonassa.
Paikalliset kiekkoilijat perustivat vuonna 2001 Heartbrakes-seuran saadakseen enemmän peliaikaa. HB:n säännöissä oli maininta, että joukkueessa saavat pelata vain paikkakuntalaiset tai Kanadan kansalaiset. Silloin paikkakunnalla oli kanadalainen vaihto-oppilas, joka oli mukana joukkueessa. HB:n pääsi karsimaan Suomi-sarjan paikasta ja sen toiminta loppui keväällä 2009.
Nyt hallia käyttävät AaKoon edustusjoukkueen lisäksi seuran juniorit ja tyttöjoukkueet, sekä useammat paikkakunnan kuntokiekko- ja kaukalopallojoukkueet. Halli on myös taitoluistelijoiden ja koulujen liikunnanopetuksen käytössä.
Heinäkuussa 2009 jäähallissa syttyi tulipalo, joka sai alkunsa hallin ulkoseinustalla olleelta sähkökaapilta. Palo todettiin tahallaan sytytetyksi. Hallin eteläpääty ja keskiosa tuhoutuivat palossa jonkin verran, mutta vauriot jäivät kuitenkin vähäisiksi sillä palo saatiin ajoissa sammutettua.
Kirjokudospistiäinen

Kirjokudospistiäinen ("Acantholyda hieroglyphica") on pistiäisiin kuuluva hyönteislaji, jonka toukat syövät nuorien 5–30 senttimetrin mittaisten männytaimien neulasia aiheuttaen metsätuhoa. Aikuiset kirjokudospistiäiset ovat kooltaan melko isoja (12–17 mm.), litteitä ja kirjavia. Takaruumiiltaan kirjokudospistiäinen on kellanpunainen ja sen takaruumiin kärki ja tyvi ovat mustat. Kirjokudospistiäisen pää on kirjava ja siivet keltaiset. Kirjokudospistiäisen toukka on ruskeanvihreä ja kirjava. Kirjokudospistiäisen aiheuttamat tuhot ovat todennäköisimpiä 1–2-vuotiaissa männyntaimikoissa, jotka kasvavat hiekkamailla.
Kirjokudospistiäinen esiintyy Suomessa Rovaniemen ja Sallan korkeudelle saakka ja se luokitellaan elinvoimaiseksi lajiksi Suomessa.
Ulla Piela

Ulla Piela (s. 1955) on suomalainen perinteentutkija, sekä suomalaisen kulttuurintutkimuksen asiantuntija ja vaikuttaja. Hän toimi Kalevalaseura-säätiön toiminnanjohtajama 2002–2019.
Koulutukseltaan Piela on filosofian tohtori (perinteentutkimus). Hän väitteli tohtoriksi vuonna 2010. Pielan erikoisala on kalevalamittainen runous, etenkin parannusloitsut sekä kansanomaiset käsitykset terveydestä, sairaudesta ja parantamisesta. Hänen kiinnostuksen kohteitaan ovat myös Kalevala, Elias Lönnrot sekä Kalevalan kulttuurihistoria ja taide. Piela on kirjoittanut kymmeniä artikkeleita perinteentutkimuksen alalta ja toimittanut yksin ja yhdessä muiden kanssa nelisenkymmentä kirjaa, joukossa 18 eri teemaista, vuodesta 2015 vertaisarvioitua Kalevalaseuran vuosikirjaa.
Tutkimus.
Pielan väitöskirja "Kansanparannuksen kerrotut merkitykset Pohjois-Karjalassa 1800- ja 1900-luvuilla" tarkastettiin Itä-Suomen yliopistossa vuonna 2010. Tutkimuksessa tarkastellaan, miten parantamiseen liittyvät loitsut ja muu muistitieto ilmentävät pohjoiskarjalaisten muuttuneita tulkintoja terveydestä ja sairaudesta agraarisen Suomen modernisoituessa. Tutkimus koostuu seitsemästä artikkelista sekä laajasta johdanto-osasta.
Asterix and the Great Rescue

Asterix and the Great Rescue on Core Designin ja Segan kehittämä videopeli, joka julkaistiin Sega Mega Drivelle vuonna 1993 ja sen jälkeen Sega Game Gearille sekä Sega Master Systemille vuonna 1994. Peli perustuu pitkäkestoiseen juoksuun, etenkin Ranskassa julkaistun ensimmäisen sarjakuva-albumin Asterix gallialainen-nimen kannalta. Pelattavina hahmoina ovat Asterix ja Obelix, joiden tehtävänä on pelastaa Akvavitix ja Idefix Rooman valtakunnasta, silloin he ovat roomalaisten vankeina alusta pitäen gallialaisten suhteen. Tasohyppelyn näytössä on kuitenkin päävalikko, jossa voi vaihtaa vaikeustasoa ja/tai äänenvoimakkuutta siinä pelissä ihan niin kuin eri konsoleissa.
Prokljatie morei

Prokljatie morei on venäläisen heavy metal -yhtye Arijan 13. albumi, joka julkaistiin vuonna 2018.
Haukkasalo (Padasjoki)

 
Haukkasalo on saari Päijänteessä Päijät-Hämeen Padasjoella keskellä Padasjoenselkää. Osa saaresta kuuluu Päijänteen kansallispuistoon.
Maantietoa.
Saari, joka on itä-länsi-suuntainen, on 2,0 kilometriä pitkä, 840 metriä leveä ja sen pinta-ala on 82 hehtaaria . Se kuuluu Padasjoenselän pohjoispuolella sijaitsevaan pieneen saariryhmään. Ryhmän kaksi muuta isompaa saarta ovat Iso Lammassaari ja Lietsaari. Haukkasalon lähellä sen kaakkoispuolella ovat Mallaskallio, Vähä Haukkasalo, Keski-Haukkasalo, Niittusaari ja Paljaskallio. Iso Lammassaaren välissä on muutamia pieniä saaria, joista lähimpänä ovat Loirosaari, Hakohuittu ja Korkeasaari. Haukkasalon keskelle jää kapeampi kannas, johon liittyy pohjoiseen aukeava lahti. Saaren kummassakin päässä on pienet mäet. Itäinen mäki kohoaa noin 103 metrin korkeuteen ja läntinen noin 125 metrin korkeuteen mpy., eli saaren korkein huippu yltää noin 47 metrin korkeuteen Päijänteestä. Läntisessä päässä sekä mäen huippu että sen eteläranta ovat kallioista metsämaata. Etelärantaa seurailee 250 metriä pitkä jyrkänne, jossa sijaitsee Haukkasalon kalliomaalaus . Kalliomaalaus on jyrkänteessä Niittusaaren kohdalla. Saaren pohjoisrannoilla sijaitsee seitsemän vapaa-ajan asuntoa.
Luontoarvoja.
Osa saaresta muodostaa suojelualueen, joka kuuluu Päijänteen kansallispuistoon yhdessä useimpien naapurisaarien kanssa. Useat eri suunnilla sijaitsevat suojelualueet muodostavat yhden Natura 2000-alueen Päijänteen alueen (10 857 hehtaaria, FI0335003). Haukkasalon suojelualueesta on rajattu pois mökkitontit ja niiden ympäriltä laajempi metsäalue.
Tapion alttari

Tapion alttari on Muuramessa Päijänteen Muuratsalon saaressa sijaitseva kivimuodostuma, joka koostuu yhdestä suuresta siirtolohkareesta sekä kolmesta pienemmästä kivestä, joiden päällä mainittu suuri siirtolohkare lepää. Sen tuntumaan johtaa kuntopolku. Mainitun suuren siirtolohkareen päällä on vielä kolme kiveä. Tapion alttari on noin 120 metrin korkeudessa Päijänteen pinnasta.
Fljótsdalshérað

Fljótsdalshérað on entinen kunta Itä-Islannissa. Siellä oli vuonna 2011 noin 3 400 asukasta. Pinta-alaltaan kunta on noin 8 884 km². Sen kuntakeskus oli Egilsstaðirin kaupunki, jossa asuu yli 2 000 asukasta. Siellä sijaitsee Kárahnjúkarin vesivoimalaitos. 
Vuonna 2020 kunta yhdistettiin kolmen muun kunnan kanssa Múlaþingin kunnaksi. Kansanäänestyksessä 92,9% Fljótsdalshéraðin asukkaista kannatti liittymistä.
Asterix and the Secret Mission

Asterix and the Secret Mission on Segan kehittämä ja julkaisema tasohyppelypeli, joka on julkaistu vuonna Sega Master Systemille ja Sega Game Gearille.
Peli on julkaistu Euroopassa ja Brasiliassa. Tec Toy julkaisi pelistä muokatun version nimellä "As Aventuras da TV Colosso".
Pelaaminen.
Peli on yksinpeli, jossa valitaan Asterix tai Obelix pelattavaksi hahmoksi. Pelissä on myös kaksinpeli, jolloin pelaajat vuorottelevat.
Pelaajan tehtävänä on löytää kuusi yrttiä erissä. Kykyinä ovat lyönti ja hyppääminen. Erissä on aikaraja.
Kobayashi (Miyazaki)

Kobayashi () on Japanin kaupunki Kyūshūn saarella Miyazakin prefektuurissa. Se sijaitsee sisämaassa prefektuurin eteläosassa ja rajautuu Kumamoton ja Kagoshiman prefektuureihin. Pohjoisessa kaupungin alue nousee Kyūshūvuorille, etelässä Kirishimavuorelle; niiden väliin jää Kobayashin tasanko, josta kaupunki käsittää läntisen puoliskon. Kobayashissa on 44 072 asukasta (syyskuussa 2019) ja sen pinta-ala on 562,95 neliökilometriä.
Edo-kaudella Kobayashin alue oli Shimazu-klaanin hallinnassa. Kobayashista tehtiin maaseutukaupunki vuonna 1912 ja kaupunkioikeudet se sai vuonna 1950. Vuonna 2006 siihen liitettiin Sukin kyläkunta ja vuonna 2010 Nojirin maaseutukaupunki. Merkittäviä elinkeinoja ovat riisin viljely, maitokarjan kasvatus ja metsätalous. Kaupungissa on useita luonnonnähtävyyksiä ja osa siitä kuuluu Kirishima-Kinkōwanin kansallispuistoon.
Kaupunkia palvelee JR Kyūshūn Kitto-linja.
Antarsya

Antikapitalistinen vasemmistolainen vallankumousrintama eli Antarsya () (lyh. ΑΝΤ.ΑΡ.ΣΥ.Α., "ANT.AR.SY.A.") on kreikkalainen äärivasemmistolaisten puolueiden liitto. Se on perustettu vuonna 2009.
Puolueella ei ole ollut paikkoja Kreikan parlamentissa eikä Euroopan parlamentissa.
Jäsenpuolueet ja -liikkeet.
Antarsyan jäsenpuoleita ja -liikkeitä ovat:
Vaalitulokset.
Puolueliiton tulokset parlamentti- ja europarlamenttivaaleissa ovat:
Toivo Peltonen

Toivo Harald Peltonen (4. huhtikuuta 1921 Lohja – 4. tammikuuta 2000 Lohja) toimi Lohjan kauppalan- ja kaupunginjohtajana kolmekymmentä vuotta. 
Henkilöhistoria.
Toivo Peltosen vanhemmat olivat työnjohtaja Frans Peltonen ja Lydia Johanna Lähteenmäki ja puoliso vuodesta 1946 Tuija Ester Ketola. Peltonen tuli ylioppilaaksi Lohjan yhteiskoulusta 1939 ja valmistui lainopin kandidaatiksi 1950. Hän oli Riihimäen kauppalansihteeri 1950–1952 ja Lohjan kauppalanjohtaja ja sittemmin kaupunginjohtaja vuodesta 1952 aina vuoteen 1982. Sotilasarvoltaan Peltonen oli reservin kapteeni (1967).
Ludwig Hohlwein

Ludwig Hohlwein (26. heinäkuuta 1874 Wiesbaden – 15. syyskuuta 1949 Berchtesgaden) oli saksalainen graafikko, arkkitehti ja taidemaalari. Hän oli Lucian Bernhardin ohella 1900-luvun alun Plakatstilin huomattavimpia edustajia.
Hohlwein syntyi Wiesbadenissa vauraaseen perheeseen. Hän aloitti arkkitehdin opinnot Münchenin teknillisessä yliopistossa vuonna 1895. Opiskeluaikanaan hän alkoi tehdä kuvituksia arkkitehtien yhdistyksen lehteen ja muihin julkaisuihin. Hohlwein opiskeli myös Dresdenin taideakatemiassa.
Opintojensa jälkeen Hohlwein alkoi työskennellä arkkitehtina Münchenissä. Hän suunnitteli sisustuksia yksityiskoteihin ja valtamerialuksiin. Hän alkoi myös osallistua taidenäyttelyihin, joissa hän asetti näytteille grafiikkaa, vesiväritöitä sekä temperamaalauksia. Hohlwein kehitti tunnusomaisen tyylinsä jo uransa alkuvaiheessa. Vuodesta 1906 lähtien hän keskittyi graafiseen suunnitteluun, ja arkkitehtuuri jäi taka-alalle. Tuottelias Hohlwein saavutti nopeasti menestystä huomiota herättävien julisteiden ja mainosten suunnittelijana.
Mainostensa kuvissa Hohlwein kuvasi yleensä modernia keskiluokkaista elämää optimistiseen sävyyn. Sommittelun keskiössä oli suuri pääkuva, jota tukivat pelkistetyt värit ja selkeä tekstaus. Hohlwein sijoitti julisteen tekstin yleensä suorakulmaiselle ja helposti erottuvalle alueelle. 
Hohlwein oli maailmansotien välisenä aikana erittäin suosittu Saksassa, ja useissa hänen suunnittelemissaan mainoksissa oli hänen signeerauksensa. Hohlweinin asiakkaisiin kuului monia suuryrityksiä, kuten Audi, BMW, Daimler-Benz, Lufthansa, Märklin ja Henkel.
Vuonna 1923 Hohlweinin julisteiden näyttely New Yorkissa herätti yhdysvaltalaisten mainostoimistojen kiinnostuksen, ja Hohlwein sai joitakin tilauksia tupakkayhtiöiltä. Hän ei kuitenkaan koskaan saavuttanut Yhdysvalloissa samanlaista kuuluisuutta kuin kotimaassaan.
Vuonna 1933 Hohlwein liittyi natsipuolueeseen, ja suunnitteli kansallisosialisteille julisteita sekä Berliinin olympialaisten mainoksia. Sodan jälkeen Hohlwein jatkoi mainosten suunnittelijana Berchtesgadenissa. Hän kuoli syyskuussa 1949.
Maden

Maden (; ) on vuonna 1978 ilmestynyt Yavuz Özkanan ohjaama turkkilainen toimintaelokuva.
Keskustaunioni

Keskustaunioni () (lyh. ΕΚ, "EK") on kreikkalainen keskusta-liberaali puolue. Se on perustettu vuonna 1992. Puolueen johtaja on Vasílis Levéntis.
Puolueella on ollut paikkoja Kreikan parlamentissa yhden kerran vuosina 2015–2019.
Vaalitulokset.
Puolueen tulokset parlamentti- ja europarlamenttivaaleissa ovat:
Keskustaunioni (täsmennyssivu)

Keskustaunioni (, ) voi viitata seuraaviin kreikkalaisiin puolueisiin:
Kreikan kommunistinen puolue (täsmennyssivu)

Kreikan kommunistinen puolue voi viitata seuraaviin kreikkalaisiin puolueisiin:
Kreikkalainen ratkaisu

Kreikkalainen ratkaisu () (lyh. ΕΛ, "EL") on kreikkalainen oikeistolainen puolue. Se on perustettu vuonna 2016. Puoluetta johtaa ostos-tv-toimittaja Kyriákos Velópoulos.
Puolueen linjaa kuvaa konservatismi, nationalismi, oikeistopopulismi ja Venäjä-mielisyys. Sen vuoden 2019 vaalikampanjoissa keskeisellä sijalla oli Pohjois-Makedonian kanssa Makedonian nimikiistassa vuonna 2018 solmitun sopimuksen vastustaminen. Puolueen uskotaan vieneen ääniä äärioikeistolaiselta Kultainen aamunkoitto -puolueelta. Puoluetta on syytetty rahoituksen saamisesta Venäjältä.
Puolueella on 12 paikkaa Kreikan parlamentissa kesäkuun 2023 parlamenttivaalien jälkeen ja kaksi paikkaa Euroopan parlamentissa vuoden 2024 europarlamenttivaalien jälkeen.
Vaalitulokset.
Puolueen tulokset parlamentti- ja europarlamenttivaaleissa ovat:
Karol Sevilla

Karol Itzitery Piña Cisneros (s. 9. marraskuuta 1999 Mexico City, Meksiko), joka käyttää taiteilijanimeä Karol Sevilla, on meksikolainen laulaja, lauluntekijä, näyttelijä ja tubettaja. Hän näytteli erilaisia ​​rooleja sarjassa "La rosa de Guadalupe". Myöhemmin hän saavutti kansainvälistä suosiota Luna Valenten roolissa Latinalaisen Amerikan Disney Channel -yhtiön alkuperäisessä televisiosarjassa, "Soy Lunassa".
Sevilla syntyi Meksikon pääkaupungissa Mexico Cityssä vuonna 1999. Hänellä on isoveli Mauricio ja velipuoli Angelo. Hän opiskeli koulussa Centro de Educación Artística. Hän aloitti musiikkiuransa kuusivuotiaana. Siitä lähtien hän on näytellyt useissa televisiosarjoissa. Hänen tunnetuimpia töitään ovat roolit musikaalissa "Fantabulosa" ja sarjassa "Soy Luna".
Potámi

Potámi (, ”Joki”) voi viitata seuraaviin:
Vihreät – Solidaarisuus

Vihreät – Solidaarisuus () on kreikkalainen vihreä puolue. Se on perustettu vuonna 2014. Puolue on yksi Kreikan lukuisista vihreistä tai vihervasemmistolaisista puolueista.
Vihreät pyrki Kreikan parlamenttiin viimeksi tammikuun 2015 vaaleissa, mutta ei saanut paikkoja. Puolue ei saanut paikkoja myöskään Euroopan parlamenttiin vuoden 2019 europarlamenttivaaleissa.
Vaalitulokset.
Puolueen tulokset parlamentti- ja europarlamenttivaaleissa ovat:
Dravida Munnetra Kazhagam

Dravida Munnetra Kazhagam (lyh. DMK) on intialainen vuonna 1949 alkunsa saanut puolue, jonka poliittinen menestys on ollut suurinta Tamil Nadun osavaltiossa.
Puolueen perusti C. N. Annadurai alun perin separatistisena, itsenäistä tamilivaltiota ajavana puolueena. Vuonna 1962 puolue muuttui nationalistisemmaksi ja alkoi kannattamaan dravidojen aseman parantamista Intiassa sekä Sri Lankan tamilien auttamista. Hindin vastustaminen Tamil Nadussa ja paikallisen tamilikielen puolustaminen toi puolueelle kannatusta, minkä turvin puolue saavutti huomattavaa menestystä 1960-luvulla. Vuoden 1967 osavaltiovaaleissa Annadurai valittiin Tamil Nadun pääministeriksi puolueen saadessa enemmistön paikoista. Annadurain kuoltua kahden vuoden päästä osavaltion ja puolueen johdon otti M. Karunanidhi. 
Vuonna 1972 puolue hajosi kahtia, kun M. G. Ramachandranin johdolla siitä irtautui uusi puolue nimeltä All India Anna Dravida Munnetra Kazhagam. Puolue voitti vuosien 1989, 1996 ja 2006 osavaltiovaalit Tamil Nadussa, mutta hävisi Ramachandran luomalle kilpailijalle vuosina 1991, 2001 ja 2011. Vuonna 2018 puolueen puheenjohtajaksi valittiin M. K. Stalin, joka on entisen puheenjohtajan Karunanidhin poika. Vuonna 2019 puolue ilmoitti värväävänsä transsukupuolisia jäsenikseen. Transsukupuolisten oikeuksia ajavan Sahodaran-järjestön mukaan DMK on ensimmäinen intialainen puolue, jonka muodostama osavaltiohallitus on ottanut yhteisön huomioon.
Kushima

Kushima () on Japanin kaupunki Kyūshūn saarella Miyazakin prefektuurissa. Se sijaitsee aivan prefektuurin eteläosassa Tyynenmeren Hyūganmeren ja Shibushinlahden rannikolla. Lännessä se rajautuu Kagoshiman prefektuuriin. Kaupungin alueella on kaksi vuorijonoa, joita peittävät metsät; vuorilta alkunsa saava Fukushimajoki virtaa kaupungin ydinalueen läpi ja muodostaa viljavan alluviaalitasangon. Kushimassa on 18 012 asukasta (vuonna 2017) ja sen pinta-ala on 295,16 neliökilometriä.
Kushiman keskusta sijaitsee Nishikatan kaupunginosassa, joka kehittyi Toyotomi Hideyoshin valloitusretkien jälkeen linnanaluskaupunkina. Edo-kaudella se oli Takanaben daimiokunnan eksklaavina aina Meiji-restauraatioon saakka. Alueen nimenä Kushima (櫛間) on vanha, mutta nykyinen Kushiman kaupunki perustettiin vuonna 1954, kun aiempi Fukushiman maaseutukaupunki ja neljä kyläkuntaa liitettiin yhteen. Merkittäviä elinkeinoja ovat muun muassa sitrushedelmien, trooppisten hedelmien ja kasvisten viljely sekä kalastus. Matkailijoita kaupunkiin houkuttelevat erilaiset luonnonnähtävyydet, kuten Toinniemi villeine misakinhevosineen ja Kōjiman saari, jolla elää japaninmakakeja. 
Kaupunkia palvelee JR Kyūshūn Nichinan-linja.
Romaaninen taide

Romaaninen taide edeltää Euroopan taidehistoriassa gotiikkaa, mutta siirtymä tyylistä toiseen tapahtui kuitenkin asteittain ja eri aikoihin eri paikoissa. Romaanisen taiteen synty sijoitetaan yleensä 900-luvun lopun Länsi-Eurooppaan, karolingisen renessanssin jälkeiseen aikaan. Tyylin tärkeimmät esikuvat löytyvät kuitenkin Bysantin mosaiikkitöistä. Tyylisuuntauksen nimitys viittaa romaanisiin kansoihin, lähinnä Italiaan ja Espanjaan, ja kiertelevät italialaiset mestarit levittivätkin sen vaikutteita ympäri Eurooppaa. Myös Saksassa vaikuttanut ottolainen renessanssi lasketaan tavallisesti romaaniseen taiteeseen.
Romaanisen taiteen ajalta tunnetaan parhaiten kristillinen taide, mutta linnojen ja muiden rakennusten koristeiksi tehtiin myös maallisia kuvia. Romaaniseen arkkitehtuurin jykevä rakennustapa tuotti linnoihin ja kirkkoihin suuria seinäpintoja, joita alettiin koristella. Rakennusten portaaleihin veistettiin reliefejä, joiden henkilöhahmot olivat peräisin Raamatusta. Henkilöhahmot ovat romaanisessa taiteessa usein asetelmallisia, ja myös maalaukset ovat sommittelultaan melko jäykkiä. Tämä johtuu osittain siitä, ettei taiteessa tuolloin ollut tärkeimpänä päämääränä luonnonmukaisuus tai kauneus, vaan selkeä ilmaisu ja opettavaisuus.
Kuvataiteissa keskeisellä sijalla oli voimakas tunteisiin vetoaminen. Tämä näkyy selvimmin siinä, että Jeesuksen ristiinnaulitseminen nousi keskeiseksi kuva-aiheeksi 900-luvulla. Aiemmin tätä aihetta oli pikemminkin vältelty. Neitsyt Maria nousi toiseksi tärkeäksi kuva-aiheeksi 1100-luvulla. 
Käsikirjoitusten kuvituksessa ei Manner-Euroopassa tapahtunut suuria muutoksia, mutta Britteinsaarilla ja Irlannissa pitkään vaikuttanut kelttiläinen tyyli väistyi 1100-luvun puolivälin jälkeen. 
Yksi romaanisen kuvataiteen merkittävimpiä taideteoksia on Bayeux’n seinävaate, joka kuvaa Vilhelm Valloittajan Englannin valloitusretkeä vuodelta 1066. Kuvakudos on tehty luultavasti vuosina 1066-1086. 
Siirtyminen gotiikkaan tapahtui Alppien pohjoispuolella jo noin vuoden 1150 tienoilla, mutta Italiassa romaaninen tyyli säilyi vallitsevana vielä 1200-luvun puoliväliin saakka.
M. K. Stalin

Muthuvel Karunanidhi Stalin (s. 1. maaliskuuta 1953) on intialainen poliitikko, joka valittiin vuonna 2018 isänsä seuraajaksi Dravida Munnetra Kazhagam -puolueen puheenjohtajaksi. Ennen sitä hän on hoitanut useita puolueen sisäisiä tehtäviä, toimien muun muassa talousvastaavana sekä nuorisosiiven sihteerinä ja puolueen varapääsihteerinä. Hän on myös toiminut Chennain pormestarina ja Tamil Nadun varapääministerinä vuosina 2006–2011. 
Nimensä Stalin sai isältään, joka nimesi poikansa Josif Stalinin mukaan kuultuaan neuvostojohtajan kuolemasta. Nuoruudessaan 14-vuotiaana Stalin kampanjoi ensimmäisen kerran vuoden 1967 vaaleissa. Hän perusti puolueensa nuorisojärjestön vuonna 1980, jonka jälkeen hän kahden vuoden päästä aloitti yii neljä vuosikymmentä kestäneen uransa sen sihteerinä. 
Stalin on profiloitunut osavaltioiden autonomian kannattajana, vuonna 2019 hän oli äänekkäimpiä Jammu ja Kashmirin autonomian lakkautuksen vastustajia. Hän on myöntänyt, että jos etelä-Intian osavaltiot haluaisivat itsenäistyä köyhemmästä pohjois-Intiasta hän kannattaisi itsenäistymispyrkimyksiä.
Pluvigner

 
Pluvigner () on kunta läntisessä Ranskassa Morbihanin departementissa Bretagnen alueella. Se sijaitsee noin 34 kilometriä Lorientin kaupungista itään.
Historia.
Belgian ilmavoimien F-16 hävittäjälentokone putosi moottorivian takia Pluvignerissä 19.9.2019. Belgiasta ilmaan noussut kone oli matkalla harjoitukseen kohti Ranskan laivaston lentotukikohtaa Bretagnen alueella.
Katy Kurtzman

Katy Kurtzman (s. 16. syyskuuta 1965 Washington) on yhdysvaltalainen näyttelijä, joka teki ensimmäiset roolityönsä lapsinäyttelijänä 1970-luvulla. Hän on esiintynyt televisioelokuvissa sekä vieraillut muun muassa sarjoissa "Pieni talo preerialla" (1977, 1978) ja "Greyn anatomia" (2013). Vuonna 1981 Kurtzman esitti Lindsay Blaisdelia saippuasarjassa "Dynastia".
Jorge Buxadé

Jorge Buxadé (s. 16. kesäkuuta 1975) on espanjalainen asianajaja ja Vox-puoluetta edustava poliitikko, joka on toiminut europarlamentaarikkona vuodesta 2019. Hän toimi 1990-luvulla nationalistisen, fasismista ammentaneen, falangistipuolueen ehdokkaana. Buxadé on kertonut, ettei hän kadu nuoruuden poliittista vakaumustaan, mutta on älyllisesti edistynyt niistä päivistä, suorittanut asepalveluksen ja valmistunut asianajajaksi. Hän on aiheuttanut kohua vaalikampanjansa aikana haukkumalla feministejä rumiksi ja väittämällä heidän pyrkivän puuttumaan siihen, mitä espanjalaiset naiset tekevät. 
Buxadé on Katalonian itsenäisyyden vastustaja sekä puolueensa kärkiehdokas vuoden 2019 europarlamenttivaaleissa. Hän on kritisoinut Euroopan unionin integraatiota sekä vaatinut Espanjaa irtautumaan Schengenin sopimuksestaa vastalauseena sille, että Euroopan unioni tarjoaa suojelua katalaaniseparatistien johtajalle Carles Puigdemontille. 
Buxadén mukaan Vox ei halua erota Euroopan unionista vaan uudistaa sitä. Hän kritisoi Euroopan unionia liiallisesta puuttumisesta sen jäsenmaiden asioihin, joka hänen mukaansa on syy minkä takia Brexit tapahtui. Hänen mukaansa Euroopan sisäistä yhteistyötä tarvitaan laittoman maahanmuuton hillitsemiseksi. Buxadén mukaan muslimien määrän nouseminen alueella 15–20 prosenttiin johtaa suuriin ongelmiin.
Jordan Bardella

Jordan Bardella (s. 13. syyskuuta 1995) on ranskalainen poliitikko, joka toimii kansallisen liittouman puheenjohtajana.
Nuoruus.
Bardellan äiti on italialainen maahanmuuttaja, joka saapui Ranskaan 1960-luvulla. Erottuaan miehestään hänestä tuli yksinhuoltaja, jonka seurauksena hän eli vaatimatonta elämää maahanmuuttajavaltaisessa lähiössä. Nuoruudessaan Bardella sanoo kohdanneensa islamistifundamentalisteja ja huumekauppiaita, joiden näkemisen myötä hän alkoi aktivoitumaan poliittisesti. Häntä huoletti silloin, kuinka muslimit ja maahanmuuttajat ottivat haltuunsa ranskalaisia esikaupunkeja.
Ura.
Poliittisen uransa Bardella aloitti liittyessään kansalliseen liittoumaan 16-vuotiaana, jonka jälkeen hänestä tuli sen nuorisojärjestön johtaja. 20-vuotiaana Bardellasta tuli kunnanvaltuutettu Île-de-Francessa.
Bardella johti puolueensa europarlamenttivaalikampanjaa 23-vuotiaana vuonna 2019, jolloin hänet äänestettiin europarlamentaarikoksi.
Marine Le Penin seuraajaksi puolueen puheenjohtajana Bardella valittiin marraskuussa 2022.
Näkemyksiä.
Bardellan mukaan vapaakauppa, avoimet rajat ja globalisaatio ovat vanhentuneita ideoita, ja niiden sijasta nykyajan edistysmielisyys on rajojen puolustamista sekä protektionismia.
Puolueen puheenjohtajana Bardella on erittäin lähellä edeltäjäänsä Marine Le Peniä. Ranskalaisen politiikantutkijan Jean-Yves Camusin mukaan Le Penin asema puolueen todellisena johtajana säilyy, vaikka puheenjohtajuus siirtyikin Bardellalle. Camus arvioi heidän olevan ideologisesti varsin samankaltaisia.
Anthony Cirelli

Anthony Cirelli (s. 15. heinäkuuta 1997) on kanadalainen jääkiekkoilija. Hän on NHL-seura Tampa Bay Lightningin pelaaja. Lightning varasi Cirellin NHL-varaustilaisuudessa 2015 kolmannella kierroksella. Joulukuussa 2020 Cirelli teki Lightningin kanssa kolmivuotisen jatkosopimuksen, jonka cap hit on 4,8 miljoonaa dollaria. Urallaan ennen kauden 2019–2020 alkua pelaamissaan sadassa NHL-runkosarjaottelussa Cirelli on tehnyt 24 maalia ja 26 syöttöä eli 50 tehopistettä ja pelannut 21 pudotuspeliä joissa tehnyt viisi tehopistettä. Hän on pelipaikaltaan keskushyökkääjä.
Juniorit.
Cirelli aloitti junioriuransa Ontario Hockey Leaguenin Oshawa Generalsissa. Cirelli jäi ilman draftia OHL-draftissa, ja päätyisi joukkueeseen jatkopelaajana. Cirelli teki voittomaalin jatkoajalla Kelowna Rocketsia vastaan 2015 Memorial Cupissa. Tampa Bay Lightning valitsi 27. kesäkuuta 2015 Cirellin kokonaiskilpailussa 72. sijalle 3. kierroksella. . 28. tammikuuta 2016 Cirelli nimettiin kenraalin kapteeniksi. Lightning allekirjoitti 19. toukokuuta 2016 Cirellin kanssa kolmivuotisen aloitustason sopimuksen .
9. tammikuuta 2017 Oshawa Generals vaihtoi Cirellin Erie Ottersiin. Cirelli teki toisen mestaruusmaalin jatkoajalla, vuoden 2017 J. Ross Robertson Cup voittomaalin Ottersille OHL:n mestaruussarjan viidennessä pelissä Mississauga Steelheads vastaan . Otters kuitenkin putoaisi lopulta 2017 Memorial Cup-turnauksen mestaruusottelussa isännöitsijälle Windsor Spitfires. 
Ammattilainen.
1. maaliskuuta 2018 Tampa Bay Lightning kutsui Cirellin takaisin American Hockey League:n Syracuse Crunchista. Ennen takaisinkutsuaan Cirelli nautti tuottavasta tulokaskaudesta Crunchin kanssa. Hän oli pelannut 51 ottelussa, joissa hän teki 14 maalia ja 37 pistettä. Cirelli tekisi NHL-debyyttinsä sinä iltana Dallas Starsia vastaan American Airlines Center. Cirelli kirjasi uransa ensimmäisen NHL-maalinsa ja syöttönsä ottelussa, mikä johti 5–4 jatkoajavoittoon. Cirellista tuli myös vain neljäs pelaaja Lightningin historiassa, jolla on NHL-debyyttinsä monipistepeli. Huhtikuussa 12. 2018 Cirelli teki debyyttinsä NHL:n Stanley Cupin pudotuspeleissä, kun Lightning voitti 5–2 vierailevan New Jersey Devilsin. 21.4.2018 Cirelli kirjasi uransa ensimmäisen pudotuspelisyöttönsä ja pisteen Lightning-sarjan 3–1-voittossa. New Jersey Devilsin yli. 2.5.2018 hän teki uransa ensimmäisen pudotuspelimaalin 4–1-voitto Boston Bruins:sta. Hän teki 17. syyskuuta 2020 voittomaalin jatkoajalla. itäisen konferenssin finaalin kuudennen pelin New York Islandersia vastaan.
24. joulukuuta 2020 Cirelli allekirjoitti kolmivuotisen ja yhteensä 14,4 miljoonan dollarin arvoisen sopimuksen Lightningin kanssa.
13. heinäkuuta 2022 Cirelli allekirjoitti kahdeksan vuoden mittaisen ja yhteensä 50 miljoonan dollarin sopimuksen jatkosopimuksen Lightningin kanssa. Hänen joukkuetoverinsa Mihail Sergachev ja Erik Cernak allekirjoittivat myös kahdeksan vuoden jatkosopimuksen samana päivänä.
Nikolai Iordanski

Nikolai Ivanovitš Iordanski (, 4. joulukuuta 1876 Novohopjorsk – 29. joulukuuta 1928 Moskova) oli venäläinen vallankumouksellinen, toimittaja ja diplomaatti.
Iordanski syntyi konttoristin perheeseen. Hän valmistui lukiosta Simferopolissa ja opiskeli Pietarin yliopistossa, josta hänet erotettiin vuonna 1899 opiskelijalakon takia. Samana vuonna Iordanski liittyi Taisteluliittoon työväenluokan vapauttamiseksi.
Iordanski toimi Simferopolin, Sevastopolin ja Borisoglebskin sosiaalidemokraattisissa järjestöissä ja liittyi vuonna 1903 menševikkeihin. Hän työskenteli "Iskran" ja muiden puoluelehtien toimittajana ja oli Georgi Plehanovin läheinen työtoveri. Palattuaan Sveitsistä vuonna 1905 Iordanski kuului Pietarin ensimmäisen työläisneuvostoon toimeenpanevaan komiteaan. Tampereen konferenssissa hänet valittiin Venäjän sosiaalidemokraattisen puolueen keskuskomitean jäseneksi.
Vuosina 1909–1917 Iordanski työskenteli "Sovremennyi mir" ja vuosina 1910–1911 "Zvezda" -lehden toimittajana. Vuosina 1911–1913 hän asui karkotettuna Uudenkirkon Neuvolassa.
Ensimmäisen maailmansodan aikana Iordanski kuului sotaan osallistumista kannattaneisiin menševikkeihin. Helmikuun vallankumouksen jälkeen hän toimi rintamalla väliaikaisen hallituksen komissaarina. Lokakuussa 1917 Iordanski yritti siirtää hallitukselle uskollisia joukkoja Moskovaan tukahduttamaan bolševikkikapinaa. 
Lokakuun vallankumouksen jälkeen Iordanski asui Helsingissä, jossa hän toimitti Neuvosto-Venäjään myönteisesti suhtautunutta "Put"-lehteä. Suomen viranomaiset karkottivat hänet vuonna 1922. Venäjälle palattuaan Iordanski liittyi NKP(b):n jäseneksi ja työskenteli Moskovassa ulkoasian kansankomissariaatissa. Vuosina 1923–1924 Iordanski toimi Neuvostoliiton edustajana Italiassa. Viimeisinä vuosinaan hän työskenteli valtion kustannusliikkeessä Gosizdatissa.
Sulkapallo kesäolympialaisissa 2020 – miesten nelinpeli

Miesten sulkapallon nelinpeli Tokion 2020 kesäolympialaisissa pelattiin 24. – 31. heinäkuuta Musashino Forest Sports Plazallaa. Turnaukseen osallistui 16 paria. Turnauksen voitti taiwanilaispari Lee Yang ja Wang Chi-lin.
Karsinnat.
Olympialaisiin pääsee 16 paria. Kaikki parit valitaan BWF:n rankingin perusteella. Jos yhdellä maalla on 8. parhaan joukossa vähintään kaksi paria, saa maa ilmoittaa olympialaisiin kaksi paria. Tämän jälkeen muut maat saavat ilmoittaa yhden parin. Jokainen maanosa tulee olla edustettuna.
Turnaus.
Parit jaetaan neljään lohkoon, joissa ne pelaavat yhden ottelun muita lohkon joukkueita vastaan. Lohkojen kaksi parasta etenevät puolivälieriin.
Sulkapallo kesäolympialaisissa 2020 – naisten nelinpeli

Naisten sulkapallon nelinpeli Tokion 2020 kesäolympialaisissa pelatiin 24. heinäkuuta – 2. elokuuta Musashino Forest Sports Plazallaa. Turnaukseen osallistui 16 paria. Turnauksen voitti indonesialaiset Greysia Polii ja Apriyani Rahayu.
Karsinnat.
Olympialaisiin pääsi 16 paria. Kaikki parit valittiin BWF:n rankingin perusteella. Jos yhdellä maalla oli 8. parhaan joukossa vähintään kaksi paria, sai maa ilmoittaa olympialaisiin kaksi paria. Tämän jälkeen muut maat saivat ilmoittaa yhden parin. Jokainen maanosa tuli olla edustettuna.
Turnaus.
Parit jaetaan neljään lohkoon, joissa ne pelaavat yhden ottelun muita lohkon joukkueita vastaan. Lohkojen kaksi parasta etenevät puolivälieriin.
Sulkapallo kesäolympialaisissa 2020 – sekanelinpeli

Sulkapallon sekanelinpeli Tokion 2020 kesäolympialaisissa pelattiin 24.–30. heinäkuuta Musashino Forest Sports Plazallaa. Turnaukseen osallistuu 16 paria.
Karsinnat.
Olympialaisiin pääsee 16 paria. Kaikki parit valitaan BWF:n rankingin perusteella. Jos yhdellä maalla on 8. parhaan joukossa vähintään kaksi paria, saa maa ilmoittaa olympialaisiin kaksi paria. Tämän jälkeen muut maat saavat ilmoittaa yhden parin. Jokainen maanosa tulee olla edustettuna.
Turnaus.
Parit jaetaan neljään lohkoon, joissa ne pelaavat yhden ottelun muita lohkon joukkueita vastaan. Lohkojen kaksi parasta etenevät puolivälieriin.
Squacquerone di Romagna

Squacquerone di Romagna on italialainen lehmänmaidosta valmistettava tuorejuusto.
Squacquerone di Romagna-juustoa valmistetaan Italian Ravennan, Forlì-Cesenan, Riminin ja Bolognan maakuntien alueella, sekä muutamissa kunnissa Ferraran maakunnassa. Juuston nimi juontuu paikallisen murteen sanasta "squacquaron", jolla viitataan runsaaseen veteen.
Historiallisissa lähteissä juusto mainitaan nimeltä ensimmäisen kerran vuonna 1800. Tuolloin paavi Pius VII:n valinneeseen Venetsiassa järjestettyyn konklaaviin osallistunut kardinaali Bellisomi kyseli tilaamiensa juustojen perään mainiten juustojen valmistajaksi Domenico Bazzocchin. Juustolla on ollut Euroopan unionin nimisuojajärjestelmän mukainen suojattu alkuperänimitys vuodesta 2012 lähtien.
Squacquerone di Romagna valmistetaan lehmän täysmaidosta. Maito pastöroidaan, minkä jälkeen siihen lisätään hapate ja juoksute. Muodostuva juustomassa pilkotaan ja muotitetaan, minkä jälkeen juusto kypsyy yhdestä neljään päivää. Valmiilla juustolla ei ole kuorta, ja se on väriltään valkoista. Rakenteeltaan juusto on kermaista ja pehmeää. Juustoa syödään etenkin paikallisen ohutleivän ("Piadina Romagnola") kanssa.
Mai Thi Nguyen-Kim

Mai Thi Nguyen-Kim (naimisissa Leiendecker, syntynyt 7. elokuuta 1987 Heppenheim) on saksalainen kemisti, tiedetoimittaja, televisio-ohjaaja, kirjailija ja tubettaja. Hänen vuonna 2019 julkaistu esikoiskirjansa ilmestyi suomeksi 2020. 
Nuoruus ja opinnot.
Nguyen-Kimin vanhemmat ovat kotoisin Vietnamista. Hän kävi lukion Hemsbachissa Baden-Württenbergissä ja valmistui ylioppilaaksi vuonna 2006. Vuosina 2006–2012 hän opiskeli kemiaa Mainzin yliopistossa ja Massachusetts Institute of Technologyssa. Sen jälkeen hän harjoitti jatko-opintoja RWTH Aachenissa, Harvardin yliopistossa ja Fraunhofer-instituutissa. Vuonna 2017 hän julkaisi väitöskirjansa "Polyuretaanipohjaiset fysikaaliset hydrogeelit" ("Physikalische Hydrogele auf Polyurethan-Basis)" Potsdamin yliopistossa. Nguyen-Kim on naimisissa ja hänellä on vuonna 2020 syntynyt lapsi.
Tieteen popularisointia YouTubessa ja televisiossa.
Vuonna 2015 Nguyen-Kim avasi YouTube-kanavan "The Secret Life Of Scientists", jonka kyseenalaistaa stereotypioita tutkijoista ja nörteistä sekä välittää tieteellisiä aiheita nuorille yleisöille. Lokakuussa 2016 hänen YouTube-kanavansa "schönschlau" siirtyi portaaliin, jota tuottaa ARD:n ja ZDF:n yhteinen nuorille ja nuorille aikuisille suunnattu kanava "Funk". Toisinaan Nguyen-Kim on ollut myös juontajana "Auf Klo"-kanavalla ja "Funkin" "musstewissen"-kanavalla esitetyillä kemian ja matematiikan aiheisilla opetusvideoilla. Hänen kanavansa "Schönschlau" sai uuden nimen "maiLab" vuonna 2018, ja sillä oli lähes 900 000 tilaajaa huhtikuun 2020 lopussa. MaiLab on Südwestrundfunkin tuottama Funkille.
Nguyen-Kim on WiD-projektin "Die Debatte" Hän kuuluu Harald Leschin ja Philip Häusserin kanssa T"erra X Lesch &amp; Co"-ryhmään. Vaihteessa Ralph Caspersin kanssa (hänen eroonsa saakka marraskuussa 2018 myös Ranga Yogeshwarin kanssa) hän moderoi toukokuun alusta 2018 lähtien ohjelmaa "Quarks". 
Huhtikuun alussa 2020 MaiLab saavutti yli 4 miljoonaa katselua neljän päivän kuluessa koronaviruspandemiaa käsittelevällä videolla. Aikaisemmin se oli Saksan YouTube-suuntausten ykkönen, ja se on YouTube-kanavan menestynein video. Hän puhui 7. huhtikuuta 2020 ARD: n "Tagesthemen" -kommentista samasta aiheesta. Huhtikuun puolivälissä hän analysoi tunnettujen virologien viestintää toisessa videossa. Tämä video tuli myös YouTube-suuntauksiin Saksassa ja saavutti lähes 2 miljoonaa katselua viikossa (27. huhtikuuta 2020). Nguyen-Kim on ollut vieraana useissa muissa mediamuodoissa, kuten saksalaisissa televisio-ohjelmissa.
Tombstone (elokuva)

Tombstone (engl. "Tombstone") on vuonna 1993 valmistunut yhdysvaltalainen lännenelokuva, jonka on ohjannut George P. Cosmatos. Elokuvan pääosissa esiintyvät Kurt Russell, Val Kilmer, Sam Elliott, Bill Paxton ja Michael Biehn. "Tombstone"  oli taloudellinen menestys, ja se sai pääosin myönteisiä arvosteluja. Sittemmin elokuvasta on tullut kulttiklassikko. 
Tarina.
Elokuva perustuu tositapahtumiin. O. K. Corralin taistelu käytiin lainsuojattomien ja lainvartijoiden välillä Tombstonen kaupungissa Arizonassa 26. lokakuuta 1881. Tähän villin lännen kuuluisimpaan revolveritaisteluun ottivat osaa lainsuojattomat Billy Clanton, Frank McLaury, Tom McLaury ja Ike Clanton sekä lainvalvojat Wyatt Earp, Virgil Earp, Morgan Earp ja Doc Holliday. Taistelu kesti todellisuudessa vain 30 sekuntia.
Elokuvassa Wyatt Earpia esittää Kurt Russell, ja Doc Hollidayn roolissa nähdään Val Kilmer.
Nina Vainikainen

Nina Vainikainen (s. 9. maaliskuuta 1983 Elimäki) on suomalainen entinen pikajuoksija, joka edusti Karhulan Katajaisija.
Vainikainen saavutti 400 metrin juoksussa hopeaa vuoden 2005 Yleisurheilun sisäratojen Suomen-mestaruuskilpailuissa ja pronssia vuoden 2010 Yleisurheilun sisäratojen Suomen-mestaruuskilpailuissa.
Anette Haukilahti

Mira Anette Emilia Haukilahti (s. 5. joulukuuta 1993 Tornio) on suomalainen keskipitkän matkan juoksija. Hän edusti urallaan Alatornion Pirkkoja ja Lapin Lukkoa.
Haukilahti voitti vuoden 2010 Yleisurheilun sisäratojen Suomen-mestaruuskilpailuissa hopeaa 1 500 metrin juoksussa ja pronssia 3 000 metrin juoksussa.
Haukilahti väitteli lääketieteen tohtoriksi vuonna 2021.